**Robert Andrew Graham** (født 11. mars 1912 i Sacramento i California i USA, død 11. februar 1997 i Los Gatos i California) var en amerikansk katolsk prest tilhørende jesuittordenen. Han virket som historiker, etterhvert med hovedvekt på annen verdenskrig, Vatikanet og pave Pius XII.

Liv og virke
------------

Fader Robert A. Graham under et bryllup i Annunciation Church i Washington, DC. i 1992
### Bakgrunn

Robert A. Graham var sønn av Charlie Graham, en tidligere profesjonell baseballspiller for Boston Red Sox og deleier av San Francisco Seals. 

Graham gikk i ung alder inn i jesuittordenens californiske provins.

### Prest

Han ble presteviet i 1941 og snart etter sendt til New York City for å arbeide for jesuittenes uketidsskrift *America*. Der forble han i to tiår. I 1952 tok han doktorgrad i politkologi og internasjonal rett ved Graduate Institute of International Studies i Genève under en sabbatsperiode.[]

I 1959 utkom hans bok *Vatican Diplomacy: A Study of Church and State on the International Plane* (Princetown University Press). Denne studien vedrørende det pavelige diplomati ble et standardverk, og kvalifiserte pater Graham som en av kirkens eksperter vedrørende Den hellige stols diplomatiske historie.[] Etter utgivelsen av denne boken reiste Graham verden rundt for å intervjue aktører og tidsvitner om Vatikanets diplomatiske respons til nazismen under annen verdenskrig - dette var en tid da Vatikanets hemmelige arkiv ennå ikke hadde frigitt dokumenter fra den aktuelle periode for historisk granskning. 

### *Actes et documents* og tilgrensende forskning

I 1965 begynte Vatikanet å publisere noen av sine dokumenter fra krigsårene i en serie bøker redigert av et team jesuitter som var samlet for formålet i Roma: *Actes et Documents du Saint Siège relatifs à la Seconde Guerre mondiale*. Pater Graham ble del av gruppen i 1966, fra dokumentseriens dobbeltbind III. (Det skulle bli 11 bind; det siste var ferdig i 1981). Forskerne foretok selv undersøkelsene i arkivene, der de relevante brev og aktstykker og dokumenter ikke var ferdig systematiserte eller indekserte. Med Vatikanets tillatelse supplerte prosjektet med dokumenter som ikke var å finne i samlingen, enten fordi de var å finne annetsteds eller var publisert annetsteds og dermed heller kunne refereres til i *Actes et documents*. I 1968 publiserte pater Graham en bok, *The Pope and Poland in World War II*, som oppsummerte dobbeltbind III av *Actes et documents*, som tar for seg kirken i Polen.

Graham publiserte ofte sin egen forskning i *La Civilta Cattolica*, et katolsk tidsskrift i Italia utgitt av jesuittene. I 1996 utgav han engelske oversettelser av noen av sine *Civilta Cattolica*-artikler i sin bok, *The Vatican and Communism During World War: What Really Happened* (1996)

Graham var også spaltist for *Columbia*, Knights of Columbus' offisielle magasin.

Grahams forskning var ikke avgrenset til Vatikanets arkiver. Etter at en venn av familien nevnte at en nabo i New York hadde tilbragt en periode av krigsårene som rømt britisk krigsfange i ly i Vatikanstaten, dro han over Atlanterhavet for å møte William C. Simpson. Simpson, som var blitt en del av Hugh O'Flahertys nettverk, skrev senere en bok om temaet, *A Vatican Life Line* (1996).

Pater Graham kritiserte det han kalte «uansvarlig tilskitning av historiens kilder» (*irresponsible muddying of the well-springs of history*) som ble foretatt av noen skribenter om Vatikanet i krigsårene, og især deres bakvaskelse av pave Pius XII.[] «While his detractors can no longer injure him, their slanders and insinuations continue to plague the Church, for when a Pope is defamed, the Church suffers.»[]

Vedrørende temaet Pius XII samarbeidet han med den italienske dominikaneren Raimondo Spiazzi. Han kunne til stadighet bringe frem i lyset nye detaljer, dokumenter eller brev av relevans i dette anliggende. Dette fortsatte han med til lenge etter sin 80-årsdag. *New York Times* siterte ham på at *«I am 79, I thought I ought to unload this stuff, before I pop off»*

Graham forble i Roma til han ble alvorlig sykdomsrammet i 1996, og vendte da tilbake til California. Han døde i 1997, 84 år gammel, og etterlot seg en stor mengde publisert og upublisert materiale.

Egne verker i utvalg
--------------------

* Graham, Robert A.: *Vatican Diplomacy: A Study of Church & State on the International Plane*, Princeton University Press, 1959.
* Graham, Robert A.: *The Pope in Poland in World War Two*, Veritas, 1968
* Graham, Robert A.: *The Vatican and Communism during World War II, What Really Happened*, Ignatius Press, 1996.
* Alvarez, David and Graham, Robert A.: *Nothing Sacred: Nazi Espionage Against the Vatican, 1939-1945*, Routledge, 1997.

Referanser
----------

1. 1 2   Autorités BnF, oppført som Robert Andrew Graham, BNF-ID 13169951j[Hentet fra Wikidata]
2. ↑   Society for American Baseball Research, Bill Nowlin, «Charlie Graham», arkiv-URL web.archive.org, tilgangsstatus fritt tilgjengelig[Hentet fra Wikidata]
3. ↑   Find a Grave[Hentet fra Wikidata]
4. ↑  Graham, Robert. "The Vatican and Communism During World War II: What Really Happened" (1996), s. 7, i PDF i Google Books
5. ↑  *New York Times*, 17. februar 1997, s. 31

Eksterne lenker
---------------

* 
* 
* 

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |